ह्या रुखाक गाळाची, खोल जमीन आनी सुमार 75 सेंमी. पावस लागता. अति उश्ण आनी अति थंड हवामान आशिल्ल्या वाठारांत अक्रोडाचें पीक जायना. लागवडी उपरांत 8-10 वर्सांनी ह्या रुखाक फळां जातात. सप्टेंबर – ऑक्टोबर म्हयन्यांत फलां पिकतात. सुमार 100 वर्सा मेरेन ह्या रुखाक फळां लागतात. अक्रोडाची बी रुचीक बरी लागता. गोड खाणांत आनी आइस्क्रीमांत ही बी घालतात. तरऩ्या फळां पसून लोणचीं, मुरांबे, चटणी आनी सरबत करतात. पाचवे सालीच्या तेलांत अर्क काडून तातूंत फडकी घालून केंसांक लावपाचो कलप तयार करतात. अक्रोडाचीं पानां पुश्टीक, आकूंचन करपी आनी जंतूंचो नाश करपी आसात. झाडाची साल आनी पानां पुळ्यो, गंडमाळा, उपदंश (syphillis), इसब(eczema), हांचेर उपेगी पडटा. फळ संधिवाताचेर आनी बियांचें तेंल पट्टकृमी (tapeworm) चेर दितात. मलाया ह्या वाठारांत कळो आनी अमांश हांचेर बियांतल्या गरांचो उपेग करतात. बियांचें तेल खावपाक वापरतात. तेचपरी चित्रकाराचे रंग, वार्निश, शाबू हातूंत ताचो उपेग करतात. ताचें लांकूड सादारण घट्ट आनी जड आसता.